Ikke bare én, men to nye læger på vej til øen.

Det kan være svært at planlægge sygdom, medmindre man sætter sig i træk i flere døgn. Men bor du på Læsø og har planer om et par dage i sengen, så vent til efteråret. Her starter der nemlig hele to nye læger i øens ledige læge-stillinger. Det oplyser Region Nordjylland til TV2 Nord. Halvdelen sagde op For ganske nylig opsagde to af de i alt fire læger på den nordjyske øs klinik nemlig deres stillinger, og så var lægerne til øens godt 1700 øboere pludselig halveret. De to faste læger stopper i midten af denne måned og starten af maj. Frem til de to nye fastansatte læger starter, er man derfor nødt til at benytte vikarlæger, melder Regionen. Læge på Læsø før Den ene af de to nye, Jesper Rødtnes, har faktisk indgående kendskab til øen i forvejen. Faktisk er det et regulært comeback. Jesper Rødtnes har nemlig tidligere fløjet med den såkaldte SAR-helikopter til blandt andet Læsø. For tyve år siden da den i dag 55-årige Rødtnes var nyudklækket speciallæge i almen medicin, havde han klinik i Brønderslev. Siden rykkede han til Randers, inden han fra 2018 og frem til udgangen af 2020 var læge på Læsø. Datter arbejder på Læsø Den anden af de nye læger er aarhusianske Helga Have. Men også hun har tilknytning til øen. Hendes yngste barn er fast på Læsø hver sommer i sommerferiejob, fortæller hun. - Jeg er så heldig at være kommet på Læsø i ferier og kan huske øen tilbage som barn fra før den “sprang i skov”, og der er jo bare dejligt!, siger Helga Have, der starter i vikarstilling i sommerferien i uge 31-32, men fast fra den 1. oktober - ligesom Jesper Rødtnes.